Muránsky, Peter, poslanec NR SR (2014-06-26):
Ďakujem pekne. Pána kolegu Mikuša som predbehol, aj keď som prišiel neskôr, no ale sa mu ospravedlním. V rámci tejto novely chcem povedať toľko, že má teší, že táto novelizácia zákona, kde viac zdola, ako ide zhora a reflektuje na niektoré flexibilné potreby, ktoré sú potrebné pre obce a mestá, teda pre komunál z hľadiska niektorých daní a poplatkov, ktoré sú v mnohých otázkach tak zložité, že potrebujú určité priebežné a časovo priebežné vylaďovanie. Takisto ma teší, že sme sa vedeli takýmto spôsobom spoločne stretnúť zástupcovia viacerých politických strán, predovšetkým politických strán tých, ktoré sú, nazývame to my, štandardné, ktoré majú dlhodobo aj zastúpenie svojich starostov na území Slovenska, starostov miest a obcí, a teda máme aj povinnosť, aj chceme teda s nimi samozrejme kooperovať a počúvať ich hlas. A k tomuto hlasu patrí aj teda vypočutie, teda tohto hlasu, patrí aj táto novela zákona. Ja sa dotknem len tej veci, ktorá, ktorej ja teda viac-menej rozumiem a ktorá ma, ktorá ma v tejto novele zaujíma, a to je poplatok za komunálny odpad. A naozaj bolo potrebné upraviť ustanovenia miestneho poplatku za komunálne odpady aj drobné stavebné odpady tak, aby sa jednoznačne vymedzilo, aký druh odpadu môže na svojom území obec zaviesť, či už jednotlivo alebo v kombinácii, a prijať nové splnomocňovacie ustanovenia. A v prospech poplatníkov sa zavádza povinnosť obce vydávať rozhodnutie o vyrúbení poplatku aj pri množstevnom zbere. Veľmi dobre vieme, že v roku 2001, keď bol prijatý zákon o odpadoch, sme rozdelili možnosť uplatnenia vyrúbenia poplatku za komunálny odpad buď za, na hlavu, tzv. na hlavu teda, alebo množstevným zberom, teda na žetóny. A poplatník tak môže uplatniť opravné prostriedky podľa daňového poriadku rovnako ako pri ostatných potom miestnych daniach a tiež zaplatiť poplatok v splátkach. Teraz sa upravuje to tak, že môže, samozrejme, zaplatiť aj hneď. Ale chcem povedať, že jednu vec, kde mnohokrát obce nevedeli jednoznačne svojim obyvateľom odpovedať, je ten fakt, že keď máte aj trvalý pobyt na území obce v nejakom byte, dome, ale viac ako, čo ja viem, šesť mesiacov sa zdržujete aj tak v inej nehnuteľnosti, ktorú vlastníte inde, a tam platíte poplatok za komunálny odpad, tak vám nejakým celkom jasným spôsobom nevedela vyjsť vaša obec, kde máte trvalý pobyt v ústrety tým, že by vám buď znížila alebo odpustila poplatok za komunálny odpad. Ja som mnohokrát prichádzal do styku s týmto, hoci ja som to v tom zákone v roku 2001 zavádzal. Asi to nebolo celkom jednoznačné. A moja dikcia je taká, že predsa odpad vytvára nie nehnuteľnosť, ale odpad vytvára človek. To znamená, keď ja budem mať v desiatich mestách desať bytov, tak predsa nebudem platiť desaťkrát poplatok za komunálny odpad, pretože som len jeden, a poplatok, a produkujem odpad iba raz, rovnako ako pri platení za televíziu. Pozerám iba raz televízor, nepozerám televízorov desať. Takže toto sa tu upravuje tak, aby jednoznačne mohla obec vyjsť v ústrety svojim obyvateľom. Takže v tomto, v tomto to považujem ako plus. Rovnako je jednoznačne možné, aby obec pri niektorých skupinách občanov, ktorí sú či už zdravotne postihnutí, alebo sociálne slabí občania, alebo sú to prestárli občania, teda dôchodcom nad 62 rokov sa tu umožňuje, aby znížila poplatok za komunálny odpad, alebo aby dokonca mohla úplne tento poplatok za komunálny odpad odpustiť. Takže myslím si, že táto novela flexibilne reaguje na stav, ktorý, s ktorým sa obce a mestá potýkajú, a preto by som poprosil kolegov, aby ju podporili. Ďakujem pekne.